[pic] | EIROPAS KOMISIJA | Briselē, 1.2.2011 COM(2011) 30 galīgā redakcija 2011/0013 (NLE) Priekšlikums PADOMES LĒMUMS, ar kuru pielāgo un pagarina to pasākumu piemērošanas laikposmu, kas paredzēti Lēmumā 2002/148/EK, ar kuru noslēdz konsultācijas ar Zimbabvi saskaņā ar ĀKK un EK Partnerattiecību nolīguma 96. pantu PASKAIDROJUMA RAKSTS 1. Eiropas Savienības Padome 2002. gada 18. februārī nolēma veikt „atbilstošus pasākumus” pret Zimbabvi[1] pēc konsultācijām saskaņā ar ĀKK un EK Partnerattiecību nolīguma 96. pantu[2]. Šie pasākumi ietvēra finansējuma apturēšanu budžeta un projektu atbalstam, kā arī 9. EAF Valsts indikatīvās programmas parakstīšanas apturēšanu, taču tas noteikti neietekmēja humanitāro palīdzību un projektus, kas tiešā veidā sniedz palīdzību iedzīvotājiem, īpaši projektus, kas saistīti ar sociālo sfēru, demokratizāciju, cilvēktiesību un tiesiskuma ievērošanu. Tie paredzēja arī ĀKK un EK Partnerattiecību nolīguma 2. pielikuma 12. panta – par esošajiem maksājumiem un kapitāla plūsmu – darbības apturēšanu tik ilgi, cik nepieciešams, lai īstenotu turpmākus ierobežojošus pasākumus, un jo īpaši līdzekļu iesaldēšanu. 2. Norādītie iemesli šo pasākumu ieviešanai bija nopietni pārkāpumi cilvēktiesību, uzskatu brīvības, biedrošanās un miermīlīgas pulcēšanās brīvības jomā. Vēl viens iemesls bija Zimbabves valdības mēģinājumi kavēt brīvas un godīgas vēlēšanas, neļaujot starptautiskajiem vēlēšanu novērotājiem un plašsaziņas līdzekļiem sekot līdzi vēlēšanu procesam. 3. Saskaņā ar 2002. gada 18. februāra lēmuma 2. panta 3. punktu pasākumi bija jāpiemēro divpadsmit mēnešus, tomēr tos atceltu, tiklīdz būtu nodrošināti apstākļi, kas garantē cilvēktiesību, demokrātijas principu un tiesiskuma ievērošanu. 4. Astoņas reizes – 2003. gada 18. februārī[3], 2004. gada 19. februārī[4], 2005. gada 17. februārī[5], 2006. gada 14. februārī[6], 2007. gada 19. februārī[7], 2008. gada 18. februārī[8], 2009. gada 20. februārī[9] un 2010. gada 15. februārī[10] – Padome secināja, ka Zimbabves valdība turpina pārkāpt ĀAK un EK Partnerattiecību nolīguma 9. pantā minētos būtiskos elementus un situācija valstī nenodrošina cilvēktiesību, demokrātijas principu un tiesiskuma ievērošanu, un nolēma pagarināt pret Zimbabvi vērsto pasākumu laikposmu katru reizi vēl par 12 mēnešiem. 5. Pēc 2008. gada martā notikušajām vēlēšanām 2008. gada septembrī tika noslēgts Vispārējais politiskais nolīgums (VPN), kas ir vienošanās par varas dalīšanu starp trim galvenajām politiskajām partijām ( ZANU PF , MDC-T , MDC-M ). Uz VPN pamata 2009. gada februārī tika izveidota Nacionālās vienotības valdība (NVV), kurai pieder visu trīs partiju vadītāji. 6. ES atbalsta Nacionālās vienotības valdību, kas ir vienīgais politiskais pamats demokrātijas atjaunošanai. Vispārējā politiskajā nolīgumā ir izklāstītas vairākas reformas, kas kliedētu ES bažas par cilvēktiesībām, tiesiskumu un tādiem demokrātijas principiem kā jaunas Konstitūcijas izstrāde, zemesgabalu revīzija, nacionālais atlabšanas process, plašsaziņas līdzekļu neatkarība u. tml. Nolīguma īstenošana ir izšķiroša, lai organizētu ticamas vēlēšanas. 7. Pēc Zimbabves valdības lūguma 2009. gada 18. un 19. jūnijā notika trijotnes sanāksme ministru līmenī. Zimbabves delegāciju Briselē vadīja premjerministrs Morgan Tsvangirai . Šajā tikšanās reizē tika uzsākts 8. pantā paredzētais politiskais dialogs, pēc tam 2009. gada 11. un 12. septembrī ES trijotne apmeklēja Zimbabvi. 8. Iesaistītās personas vienojās, ka dialoga mērķis būs izstrādāt kopējas pamatnostādnes ar detalizētu rīcības plānu par to, kā Nacionālā vienotības valdība plāno īstenot VPN un kā ES var uzlabot attiecības ar Zimbabvi, paredzot 96. pantā noteikto pasākumu iespējamu atcelšanu. Attiecību normalizēšana ļautu arī pārskatīt kopējo nostāju kopējās ārpolitikas un drošības politikas ietvaros[11]. 9. Pa šo laiku Eiropas Komisija sagatavoja ad hoc īstermiņa pasākumu, lai atbalstītu NVV un tās reformu programmas stabilizāciju. 10. Kopš 2009. gada februāra NVV ir veikusi vairākus svarīgus pasākumus, lai valsti ekonomiski un sociāli stabilizētu. Tomēr politisko reformu īstenošanā nav gūti pietiekami panākumi, rezultātā izraisot konstitucionālu krīzi. 11. Prezidenta Zuma vadītā Dienvidāfrikas Attīstības kopiena (DĀK) iecēla jaunu Dienvidāfrikas atbalsta grupu ( South Africa Facilitation Team ), kas sekmīgi organizēja partiju sarunas un ļāva efektīvi novērtēt VPN īstenošanu. Tomēr gaidāmo vēlēšanu izredzes ir atjaunojušas nesaskaņas starp partijām. 12. Dienvidāfrika un DĀK šobrīd cenšas iesaistīt Nacionālo vienotības valdību, lai tā radītu ticamām vēlēšanām vajadzīgos apstākļus. Šā iesaistes procesa ietvaros ir paredzētas konsultācijas starp Dienvidāfriku, DĀK un Nacionālo vienotības valdību, lai izstrādātu ceļvedi demokrātiskām vēlēšanām. Dienvidāfrika, DĀK un Zimbabves trīs politiskie līderi uzskata, ka ES pasākumi kavē šos centienus. 13. Ņemot vērā, ka VPN īstenošanā tikai daļēji ir gūti ievērojami panākumi, Komisija ierosina Padomei pagarināt līdz 2012. gada 20. februārim pašreiz spēkā esošos atbilstošos pasākumus, kas paredzēti 96. pantā. 14. Tomēr ES apzinās, ka izredzes, ka NVV partijas vienosies par vēlēšanu ceļvedi, kas jāapstiprina Dienvidāfrikas Attīstības kopienai, ir vienreizēja iespēja dialoga atsākšanai. Pēc šā ceļveža apstiprināšanas (piemēram, nākamajā DĀK augstākā līmeņa sanāksmē) Komisija ierosina Padomei pārskatīt ierobežojumus, kas attiecas uz sadarbību attīstības jomā. Tas ļautu izstrādāt Valsts stratēģijas dokumentu (VSD). Paredzams, ka VSD nebūs gatavs parakstīšanai pirms vēlēšanām. 15. Ja saskaņotais ceļvedis vēlēšanām netiks pareizi īstenots, ES atkārtoti novērtēs 96. pantā paredzēto ierobežojumu piemērošanu attīstības sadarbības jomā. 16. Komisija ierosina informēt Zimbabves valdību par pārmaiņām ES politikā, nosūtot prezidentam Mugabe adresētu vēstuli, kuras kopijas nosūtāmas pārējiem diviem NVV līderiem – premjerministram Tsvangirai un premjerministra vietniekam Mutambara . Secinājums Ņemot vērā iepriekš minēto, Padome tiek lūgta pieņemt pievienoto priekšlikuma projektu Padomes lēmumam, ar kuru pagarina laikposmu atbilstošu pasākumu piemērošanai pret Zimbabvi. 2011/0013 (NLE) Priekšlikums PADOMES LĒMUMS, ar kuru pielāgo un pagarina to pasākumu piemērošanas laikposmu, kas paredzēti Lēmumā 2002/148/EK, ar kuru noslēdz konsultācijas ar Zimbabvi saskaņā ar ĀKK un EK Partnerattiecību nolīguma 96. pantu EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 217. pantu, ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā[12] un grozīts Vagadugu, Burkinafaso 2010. gada 23. jūnijā[13] (turpmāk ,,ĀKK un EK Partnerattiecību nolīgums”), un jo īpaši tā 96. pantu, ņemot vērā Iekšējo nolīgumu starp Padomē sanākušajiem dalībvalstu valdību pārstāvjiem par pasākumiem, kas jāveic, un procedūrām, kas jāievēro, īstenojot ĀKK un EK Partnerattiecību nolīgumu[14], un jo īpaši tā 3. pantu, ņemot vērā Eiropas Komisijas priekšlikumu, tā kā: 1. Ar Lēmumu 2002/148/EK[15] tika noslēgtas konsultācijas ar Zimbabves Republiku saskaņā ar ĀAK un EK Partnerattiecību nolīguma 96. panta 2. punkta c) apakšpunktu un tika veikti atbilstoši pasākumi, kas precizēti minētā lēmuma pielikumā. 2. Ar Lēmumu 2010/97/KĀDP[16] pagarināja Lēmuma 2002/148/EK 2. pantā minēto pasākumu piemērošanas laikposmu vēl par 12 mēnešiem – līdz 2011. gada 20. februārim. 3. Nacionālās vienotības valdības (NVV) izveide tika atzīta par iespēju atjaunot Eiropas Savienības un Zimbabves konstruktīvas attiecības un iespēju atbalstīt Zimbabves reformu programmas īstenošanu. 4. Tomēr šos centienus joprojām kavē gan nesenā politiskā attīstība un tas, ka nav izstrādāts saskaņots ceļvedis vēlēšanām, gan arī tas, ka NVV nav guvusi panākumus konkrētu būtisku ĀKK un EK Partnerattiecību nolīguma elementu īstenošanā, ko NVV apņēmās saskaņā ar Vispārējo politisko nolīgumu (VPN). 5. ES atzinīgi vērtē centienus, ko Dienvidāfrika kā VPN veicinātāja īsteno, lai panāktu vienošanos par ceļvedi ticamām vēlēšanām. 6. Tāpēc pēc tam, kad DĀK apstiprinās ceļvedi vēlēšanām, ES pārskatīs ierobežojumus, kas attiecas uz sadarbību attīstības jomā, IR PIEŅĒMUSI ŠO LĒMUMU. 1. pants Pielikumā esošajā vēstulē minētos pasākumus ar šo pagarina kā atbilstošus pasākumus ĀKK un EK Partnerattiecību nolīguma 96. panta 2. punkta c) apakšpunkta nozīmē. Šos pasākumus piemēro līdz 2012. gada 20. februārim. Pasākumus regulāri izvērtē un tos pārskatīs, tiklīdz DĀK būs apstiprinājusi ceļvedi vēlēšanām. 2. pants Šā lēmuma pielikumā pievienotā vēstule ir adresēta Zimbabves prezidentam Mugabe , un vēstules kopijas tiek nosūtītas premjerministram Tsvangirai un premjerministra vietniekam Mutambara . 3. pants Šis lēmums stājas spēkā tā pieņemšanas dienā. 4. pants Šo lēmumu publicē Eiropas Savienības Oficiālajā Vēstnesī . Briselē, Padomes vārdā – priekšsēdētājs PIELIKUMS VĒSTULE ZIMBABVES PREZIDENTAM Eiropas Savienība piešķir lielu nozīmi ĀKK un EK Partnerattiecību nolīguma 9. panta noteikumiem. Mūsu attiecību pamatā ir cilvēktiesību ievērošana, demokrātiskas institūcijas un tiesiskums kā Partnerattiecību nolīguma būtiski elementi. Ar 2002. gada 19. februāra vēstuli Eiropas Savienība Jūs informēja par tās lēmumu noslēgt konsultācijas, kuras notika saskaņā ar ĀKK un EK Partnerattiecību nolīguma 96. pantu, un veikt atbilstošus pasākumus minētā nolīguma 96. panta 2. punkta c) apakšpunkta nozīmē. Ar 2010. gada 15. februāra vēstuli Eiropas Savienība informēja Jūs par tās lēmumu neatcelt atbilstošos pasākumus un pagarināt to piemērošanas laikposmu līdz 2011. gada 20. februārim. Eiropas Savienība atzinīgi novērtē panākumus, kas kopš Nacionālās vienotības valdības (NVV) izveides 2009. gadā ir gūti uz Vispārējā politiskā nolīguma (VPN) pamata. Eiropas Savienība atkārtoti uzsver lielo nozīmi, ko tā saista ar politisko dialogu, kurš paredzēts ĀKK un EK Partnerattiecību nolīguma 8. pantā un oficiāli sākts pēc Zimbabves valdības lūguma ES un Zimbabves ministru trīspusējās tikšanās laikā Briselē 2009. gada 18. un 19. jūnijā. Pēdējā ministru sanāksmē, kas notika 2010. gada 2. jūlijā, visas partijas aptveroša Zimbabves delegācija, kuru vadīja ministrs Mangoma , iesniedza VPN saistību plāna atjauninātu versiju. Eiropas Savienība pieņēma zināšanai panākumus, kas līdz šim gūti VPN īstenošanā, un ar 2010. gada 29. septembra vēstuli informēja Zimbabves valdību par 10. EAF līdzekļu orientējošo sadalījumu (pēc 96. pantā paredzēto pasākumu atcelšanas un Valsts stratēģijas dokumenta parakstīšanas būtu pieejami 130 miljoni euro). Eiropas Savienība atbalsta pašreizējos NVV centienus īstenot Vispārējo politisko nolīgumu un atzinīgi vērtē panākumus, kas gūti ekonomikas stabilizēšanā un sociālo pamatpakalpojumu atjaunošanā. Tikpat pozitīvi ir vērtējama pastiprinātā reģionālā diplomātija, kuru īsteno Dienvidāfrika reformas atbalstam Zimbabvē. Taču Eiropas Savienība pauž nožēlu par to, ka nav gūti panākumi, īstenojot svarīgas VPN politiskas vienošanās, jo īpaši saistībā ar labvēlīgu nosacījumu radīšanu demokrātiskām vēlēšanām. Ņemot vērā iespējamās vēlēšanas 2011. gadā, Eiropas Savienība uzskata, ka ļoti svarīga ir visu NVV partiju un Dienvidāfrikas Attīstības kopienas (DĀK) vienošanās par ceļvedi vēlēšanām. Šis ceļvedis, kurā būtu noteikti vairāki savstarpēji saskaņoti starpposma mērķi un definēta DĀK loma vēlēšanu uzraudzībā un novērošanā, nodrošinātu to, ka vēlēšanas atspoguļo vēlētāju gribu. 96. pantā paredzēto atbilstošo pasākumu atjaunošanas brīdī vienošanās par ceļvedi vēlēšanām vēl nebija panākta. Tādēļ Eiropas Savienība ir nolēmusi pagarināt Padomes Lēmumā 2002/148/EK izklāstīto un Padomes Lēmumā 2010/97/KĀDP atjaunināto atbilstošo pasākumu piemērošanas laikposmu līdz 2012. gada 20. februārim. Tomēr Eiropas Savienība apzinās, ka izredzes, ka NVV partijas vienosies par vēlēšanu ceļvedi, kas jāapstiprina Dienvidāfrikas Attīstības kopienai, ir vienreizēja iespēja dialoga atsākšanai. Tādējādi Eiropas Savienība ir gatava pārskatīt 96. pantā paredzētos pasākumus, tiklīdz NVV būs vienojusies par ceļvedi vēlēšanām un DĀK būs to apstiprinājusi. Tas liecina par pārmaiņām Eiropas Savienības politikā, un mēs ceram, ka šīs pārmaiņas sniegs jaunu impulsu, lai nostiprinātu Eiropas Savienības un Zimbabves attiecības. Ar cieņu Eiropas Savienības vārdā — [1] Sal. Padomes Lēmumu 2002/148/EK (OV L 50, 21.2.2002., 64. lpp.). Turklāt (skatīt VLP 2002. gada 18. februāra secinājumus) Padome pieņēma mērķtiecīgus KĀDP pasākumus (Padomes Kopējā nostāja 2002/145/KĀDP un Padomes Regula (EK) Nr. 310/2002 par konkrētiem ierobežojošiem pasākumiem attiecībā uz Zimbabvi, OV L 50, 21.2.2002., 1.–12. lpp.). [2] Nolīguma 96. pantā noteiktās konsultācijas tika uzsāktas, lai vienotos par Zimbabves valdības veicamajiem pasākumiem situācijas uzlabošanai jo īpaši piecās jomās (oficiālās tolerances pret politisko vardarbību izbeigšana; starptautisko partneru savlaicīga uzaicināšana gaidāmo vēlēšanu atbalstīšanai un novērošanai, kā arī brīva pieeja šīm vēlēšanām; plašsaziņas līdzekļu brīvības aizsardzība; tiesu iestāžu neatkarība un to lēmumu ievērošana; un pretlikumīgas īpašumu izmantošanas izbeigšana). [3] OV L 46, 20.2.2003., 25. lpp. [4] OV L 50, 20.2.2004., 60. lpp. [5] OV L 48, 19.2.2005., 28. lpp. [6] OV L 48, 18.2.2006., 26. lpp. [7] OV L 53, 22.2.2007., 23. lpp. [8] OV L 51, 26.2.2008., 19. lpp. [9] OV L 49, 20.2.2009., 15. lpp. [10] OV L 44, 16.2.2010., 20. lpp. [11] 2009/68/KĀDP, 26.1.2009. [12] OV L 317, 15.12.2000., 3. lpp. [13] OV L 287, 4.2.2010., 3. lpp. [14] OV L 317, 15.12.2000., 376. lpp. [15] OV L 50, 21.2.2002., 64. lpp. [16] OV L 44, 16.2.2010., 20. lpp.